b'\n_START_ARTICLE_\nRudi Bu\xc4\x8dar\n_START_SECTION_\n\xc5\xbdivljenjepis\n_START_PARAGRAPH_\nOdra\xc5\xa1\xc4\x8dal je v Izoli, kjer je hodil na osnovno \xc5\xa1olo Vojke \xc5\xa0muc. \xc5\xa0olanje je nadaljeval na Srednji ekonomski \xc5\xa1oli v Kopru in tamkaj\xc5\xa1nji srednji glasbeni \xc5\xa1oli. Po kon\xc4\x8danju slednje se je vpisal na Akademijo za glasbo v Trstu (Conservatorio di musica Giuseppe Tartini)._NEWLINE_\xc5\xbde v otro\xc5\xa1tvu se je nau\xc4\x8dil igrati klavir in kitaro. Glasbeno pot je za\xc4\x8del v skupini Spirits, ki jo je ustanovil z Gabrom Radojevi\xc4\x8dem. Leta 1999 je iz\xc5\xa1el njun prvenec Zemljin krik. Pod vplivom Luciana Kleve se je za\xc4\x8del zanimati za glasbeno izro\xc4\x8dilo Istre in se lotil zbiranja starih istrskih ljudskih napevov. Na podlagi tega gradiva sta nastala njegova samostojna albuma Kapot (2004) in Kambiament (2007). Leta 2007 se je kot spremljevalni vokalist Alenki Gotar udele\xc5\xbeil Izbora za pesem Evrovizije v Helsinkih. Prihodnje leto je sodeloval pri projektu Sozvo\xc4\x8dja Slovenije (Sounds of Slovenia). Sredi leta 2009 je ustanovil rock zasedbo Rudi & The Cool Vibes._NEWLINE_Leta 2009 se je za\xc4\x8del njegov pohod na slovenske glasbene festivale. Tega leta je v duetu z Alyo nastopil na Emi s pesmijo Zadnji dan, kot avtor glasbe pa je sodeloval tudi na Slovenski popevki. Skladba Samo ti v izvedbi Anike Horvat je bila imenovana za zmagovalno skladbo po izboru strokovne \xc5\xbeirije. Kot izvajalec je na Slovenski popevki nastopil dve leti pozneje z avtorsko pesmijo Naj traja in prejel veliko nagrado strokovne \xc5\xbeirije za najbolj\xc5\xa1o skladbo v celoti._NEWLINE_Leta 2011 je nastala zasedba Istrabend, v kateri sta poleg Rudija sodelovala tudi Janez Dov\xc4\x8d in Goran Krmac. Leta 2012 so nastopili na obujenih Melodijah morja in sonca s skladbo Slon in \xc5\xa1e pred koncem leta izdali album Rudi in Istrabend. Istega leta je Rudi ponovno stal na odru Slovenske popevke, kjer je nastopil s pesmijo \xc5\xa0e malo._NEWLINE_Leta 2013 je napisal glasbo za gledali\xc5\xa1ko predstavo Sluga dveh gospodarjev re\xc5\xbeiserja Kokana Mladenovi\xc4\x87a, nastalo v koprodukciji z Gledali\xc5\xa1\xc4\x8dem Koper._NEWLINE_Leta 2014 se je udele\xc5\xbeil vseh treh ve\xc4\x8djih slovenskih glasbenih festivalov in kar na dveh zmagal: na Emi je nastopil s skupino Elevators (Tja), na Melodijah morja in sonca je slavil s Fr\xc4\x8dafelami (Sen znala jes), na Slovenski popevki pa je strokovna \xc5\xbeirija njegovo pesem Ti izbrala za najbolj\xc5\xa1o skladbo v celoti, Rudi pa je prejel \xc5\xa1e nagrado za najbolj\xc5\xa1o interpretacijo. Maja 2014 je iz\xc5\xa1la plo\xc5\xa1\xc4\x8da Kantajmo vokalnega kvarteta 7 plus, pri kateri je sodeloval kot avtor in aran\xc5\xbeer.'